USR critică PSD și PNL pentru procentul din PIB acordat Apărării: "Ciolacu şi Ciucă au crezut că mint NATO, Uniunea Europeană şi românii şi nimeni nu se prinde" / "Klaus Iohannis nu merită şefia NATO"
USR reacționează printr-un comunicat de presă, după cel mai recent raport NATO arată că România a cheltuit pentru apărare doar 1,6% din PIB, mult sub procentul de 2,5%, cât a fost asumat.
"Ciolacu şi Ciucă au crezut că mint NATO, Uniunea Europeană şi românii şi nimeni nu se prinde. Dar iată că i-a prins cu minciuna NATO, unde se visează şef Klaus Iohannis. Practic, cel mai recent raport NATO confirmă ceea ce USR a avertizat de acum câteva luni: PSD şi PNL au tăiat banii de la Armată, deşi avem un război la graniţă.
Industria de apărare a României este la pământ, din cauza politrucilor şi a incompetenţilor care au condus-o de-a lungul anilor. Aşa se întâmplă când avem un şef al statului care a stat mai mult prin vacanţe şi ale cărui preocupări principale par să fie amenajarea, din bani publici, a palatului în care se va retrage după predarea mandatului şi găsirea unui job – dacă se poate, la şefia NATO", se precizează într-un comunicat de presă remis de USR.
"Klaus Iohannis nu merită şefia NATO: în timpul mandatului său la Cotroceni, România a ajuns codaşă la înzestrarea cu arme şi echipamente noi şi a alocat pentru apărare doar 1,6% din PIB în 2023, un procent cu mult sub 2,5% cât promisese tot el, deşi are un război la graniţă", transmite USR.
Liderul partidului, Cătălin Drulă, se întreabă ce încredere vor mai avea partenerii internaţionali în angajamentele României.
"Ce stabilitate şi siguranţă oferă Partidul PSD-PNL când ei au devalizat bugetul apărării doar pentru a avea Ciolacu mai mulţi bani de folosit pentru şantaj şi sinecuri? Klaus Iohannis, înainte să se gândească la funcţii la NATO, mai bine îşi respectă angajamentul şi creşte bugetul pentru înzestrarea Armatei. O armată puternică înseamnă siguranţă pentru fiecare dintre români", spune preşedintele USR, Cătălin Drulă.
"Anul trecut, premierul Ciolacu a luat direct din bugetul Apărării nu mai puţin de 7,2 miliarde, bani pe care i-a folosit după bunul lui plac. Probabil în beneficiul clientelei de partid, după obiceiul PSD. În felul ăsta, din cei 2,5% din PIB alocaţi pe hârtie, s-a ajuns să fie folosiţi efectiv doar 1,6%. Mă îndoiesc că preşedintele Iohannis, care este preşedintele CSAT şi comandantul Armatei, n-a ştiut despre toate astea. Dacă şi din calitatea de secretar general al NATO, la care şi-a anunţat recent candidatura, Klaus Iohannis şi-ar respecta cu aceeaşi lipsă de seriozitate angajamentele, atunci cu siguranţă atât UE, cât şi NATO ar avea mult de suferit", spune deputatul USR Nicu Fălcoi, vicepreşedinte al Adunării Parlamentare NATO.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank